4.5.2023
ET
Euroopa Liidu Teataja
L 118/65
IV LISA
Määruse (EL) 2015/340 IV lisa (ATCO.MED-osa) muudetakse järgmiselt: 1. punkti ATCO.MED.A.005 alapunkt a asendatakse järgmisega: „a) lennujuhi või lennujuhiõpilase loast tulenevate õiguste kasutamiseks nõutava tervisetõendi väljaandmist, kehtivust, kehtivuse pikendamist ja taastamist ning“; 2. punkti ATCO.MED.A.020 alapunkt b asendatakse järgmisega: „b) Lisaks alapunktis a sätestatud nõuetele peab 3. klassi tervisetõendi omanik viivitamatult ja enne loaga kaasnevate õiguste kasutamist küsima lennundusmeditsiinilist nõu, kui: (1) talle on tehtud kirurgiline operatsioon või invasiivne protseduur; (2) ta on hakanud regulaarselt kasutama mis tahes ravimit; (3) tal on olnud mis tahes oluline vigastus, millega kaasneb suutmatus loaga kaasnevaid õigusi kasutada; (4) tal on olnud mis tahes märkimisväärne haigus, millega kaasneb suutmatus loaga kaasnevaid õigusi kasutada; (5) ta on rase; (6) ta on võetud haiglasse või kliinikusse statsionaarsele ravile; (7) ta vajab esmakordselt korrigeerivaid läätsi.
Neil juhtudel kontrollib lennundusmeditsiinikeskus või lennundusarst loa omaniku või lennujuhiõpilase terviseseisundit ja otsustab, kas nad võivad jätkata tegutsemist oma õiguste piires.“; 3. punkti ATCO.MED.A.030 alapunkt a asendatakse järgmisega: „a) Lennujuhiloa või lennujuhiõpilase loa taotlejatel ja omanikel peab olema 3. klassi tervisetõend, välja arvatud juhul, kui õigusi kasutatakse treeningseadmete keskkonnas.“